Samira Nawa (RV), 2023-05-15:
Mange tak.
Det føles jo lidt mærkeligt at stå her, når der er så varmt og der er fuldt solskin udenfor.
For tredjebehandlingen af finanslovsforslaget plejer jo gerne at ligge sidst på året, mens det er koldt og mørkt udenfor.
Men ikke desto mindre vil jeg gerne sige tak til partierne bag finanslovsaftalen.
Det har været et rigtig godt forhandlingsforløb, og vi er i Radikale Venstre rigtig glade for resultaterne og for at være med i aftalen.
For at tage lidt af spændingen kan jeg godt allerede nu afsløre, at vi senere i dag har tænkt os at stemme for de ændringsforslag, som gennemfører aftalen, og selvfølgelig også at stemme for det samlede finanslovsforslag.
Men jeg vil nu også gerne, ligesom mine kollegaer tidligere gjorde det på talerstolen her, give aftalen og finanslovsforslaget et par ord med på vejen.
For forud for at vi begyndte at forhandle om den såkaldte reserve, faldt nogle store og vigtige aftaler på plads.
F.eks. har vi fået etableret en Ukrainefond, så vi fortsat har ressourcerne til at støtte ukrainernes kamp for frihed.
Vi indgik ligeledes en inflationsaftale, som bl.a. tager hånd om de allermest udsatte børnefamilier, i hvert fald for en stund endnu.
I Radikale Venstre kunne vi godt tænke os at forlænge den udbetaling, som bliver givet til de allermest udsatte børnefamilier.
Endelig indgår også en akutpakke til sundhedsvæsenet, som jo bl.a. har fokus på hurtigere autorisation af udenlandsk arbejdskraft til vores hårdt pressede sundhedsvæsen.
De aftaler er vi i Radikale Venstre rigtig glade for.
Ligeledes vil jeg også gerne fremhæve nogle af de store klumper i finanslovsforslaget.
Den første er et løft af domstolene, som jo virkelig er ved at knække.
For mens vi med en politiaftale havde fokus på at få nedbragt sagsbunkerne ved politiet og anklagemyndigheden, er alt presset rykket over på domstolene.
Det er det jo også, i og med at vi fra Folketingets side mange gange har vedtaget strafskærpelse på strafskærpelse.
Det har vi løbende set på med skepsis fra Radikale Venstres side, men vi kan jo ikke modsætte os, hvad et flertal måtte ønske sig.
Det ansvarlige er dog – og det er en reminder til os alle sammen – at der, når man har forslag om strafskærpelser eller vedtager strafskærpelser, også følger finansiering med i alle led.
Den anden store klump, som jeg gerne vil fremhæve fra finanslovsforslaget, er indsatsen for et forbedret arbejdsmiljø.
For i 2019 blev der skrevet historie, da Danmark fik sin første bekendtgørelse om psykisk arbejdsmiljø.
Men udfordringerne med det psykiske arbejdsmiljø og den arbejdsrelaterede stress er jo desværre ikke blevet mindre.
Hvis nu udgangspunktet i det mindste havde været et bare lidt lysegrønt finanslovsforslag, kunne vi være kommet meget længere.
Men det skal stadig ikke forhindre mig i at glæde mig over de solide aftryk, som vi i Radikale Venstre fik sat på dette års finanslovsforslag.
Finansieringen af Klimarådet, en videnstaskforce om PFAS, en indsats i forhold til havnatur og finansiering til Rådet for Grøn Omstilling er blandt nogle af de grønne initiativer, som vi har været med til at bære ind i forhandlingerne.
Radikale Venstre trådte ligeledes ind i forhandlingerne med et ønske om at forbedre trivslen hos forskellige hårdt pressede grupper i samfundet.
Den foregående ordfører fra Enhedslisten var heroppe og nævne, at man godt kunne have ønsket sig endnu flere initiativer, og at det ikke er gjort med en indsats for f.eks. Studenterrådgivningen, og det medgiver jeg.
Men jeg er også glad for at have været med i den her aftale og trods alt have fået gennemført nogle initiativer, som sikrer bedre trivsel til nogle grupper i samfundet.
Her er vi i Radikale Venstre stolte af at have været med til at sikre finansiering til Studenterrådgivningen og AIDS-Fondets Checkpoint, sikre en taskforce om højtbegavede børn, få fremrykket nogle midler til psykiatrien, sikre bedre barselsmuligheder for tvillingefamilier og ikke mindst også – det tror jeg ikke er blevet nævnt endnu fra talerstolen – sikre ligestilling i tilbuddene til voldsudsatte mænd og deres børn.
For i alt for mange år har vi negligeret, at også mænd bliver udsat for partnervold, og selvfølgelig skal de have den samme adgang til f.eks. psykologhjælp som voldsudsatte kvinder.
Mens jeg så står her og lister alle de her gode initiativer op, bliver jeg faktisk rigtig glad over dette års finanslovsaftale.
For nok er den ansvarlig og stram, men i Radikale Venstre er vi ganske godt tilfredse med den, og det er en finanslovsaftale, som set med mine briller er blevet bedre af, at Radikale Venstre har været med.
Tak for ordet.